BESLUTNING(1)

om situationen i Angola

Den Paritetiske Forsamling AVS-EU,

- forsamlet i Abuja (Nigeria) den 20.-23. marts 2000,

- der henviser til sine tidligere beslutninger om Angola,

- der henviser til Det Europæiske Råds formandskabs erklæring om Angola af 17. februar 2000,

- der henviser til FN's Sikkerhedsråds resolutioner,

- der henviser til OAU's og SADC's beslutninger om dette emne,

A. der henviser til de forskellige resolutioner fra FN's Sikkerhedsråd, hvori UNITA bebrejdes og fordømmes for ikke at have gennemført Lusaka-protokollen og for den deraf følgende forværring af den politiske, militære og humanitære situation i Angola,

B. der er foruroliget over, at UNITA har genoptaget sine militære operationer og udvidet dem til grænseområder i Namibia og Zambia,

C. der henviser til, at befolkningen i Angola stadig lever i den største fattigdom trods landets store naturressourcer, hvoraf en del er blevet anvendt til finansiering af konflikten,

D. der henviser til, at der ikke kan findes nogen varig løsning på konflikten i Angola, så længe de massive diamantsmuglingstransaktioner, der finansierer UNITA's virksomhed, stort set anvendes til indkøb af våben,

E. der er bekymret over minerydningsproblemet og nedlæggelsen af yderligere miner, idet denne virksomhed har kostet mange menneskeliv og har lemlæstet, fordrevet og bragt mange på flugt,

F. der henviser til indholdet af Fowler-rapporten (formand for FN's Komite for Sanktionerne mod Angola),

G. der henviser til, at der kun vil kunne opnås en varig fred for det angolanske folk gennem en fuldstændig afvæbning af Jonas Savimbis UNITA og gennem en streng gennemtvingelse af de sanktioner, som FN's Sikkerhedsråd har pålagt,

H. der er bekymret over situationen med hensyn til pressefriheden i Angola, og som henviser til den nylige offentlige debat, der blev organiseret af det angolanske parlament om dette spørgsmål,

I. der henviser til den angolanske regerings seneste bekendtgørelse om, at det er nødvendigt at skabe forudsætninger, der åbner mulighed for at afholde parlaments- og præsidentvalg så hurtigt som muligt,

1. fordømmer kraftigt UNITA's og dens lederes genoptagelse af volden under ledelse af Savimbi, som har undladt at demilitarisere sine styrker og lette statsadministrationens udbredelse på hele det nationale territorium trods Sikkerhedsrådets presserende krav herom;

2. opfordrer FN og EU til at opretholde et stærkt internationalt pres på UNITA's ledelse, navnlig gennem gennemførelse og stramning af de eksisterende FN-sanktioner mod UNITA;

3. opmuntrer alle angolanske politiske styrker og medlemmer af det civile samfund til at forene deres bestræbelser for at forbyde vold og konsolidere et fredeligt og demokratisk Angola, som bruger sine vigtigste energier på folkets velfærd;

4. er af den opfattelse, at fred og mere demokratiske institutioner er et væsentligt element til opnåelse af national forsoning;

5. gentager sig krav om optrapning af overvågningen af og gennemførelsen af sanktioner mod diamantsmuglingstransaktioner, som foretages af UNITA og afrikanske og europæiske handlende;

6. opfordrer den angolanske regering til at oprette et pålideligt og gennemskueligt certifikatssystem for diamanter;

7. fordømmer den tiltagende omfang af minelægning i Angola, der er et land, som har været i centrum for EU's minerydningsindsats;

8. glæder sig over den angolanske nationalforsamlings vedtagelse af en beslutning om aftalerne om at åbne et FN-kontor i Angola (UNOA), med ansvar for overvågning af den humanitære situation og af respekt for menneskerettighederne i Angola, og opfordrer indtrængende den angolanske regering til at støtte driften af dette kontor;

9. opfordrer både UNITA og regeringen til også at samarbejde fuldt ud med FN og humanitære organisationer i deres bestræbelser på at yde bistand og hjælp til alle nødlidende i landet;

10. opfordrer EU's medlemsstater og alle lande generelt til efter anmodning fra FN's generalsekretær straks at forhøje det beløb til humanitær bistand, som de yder til Angola;

11. glæder sig over afholdelsen af den nylige offentlige drøftelse om ytringsfrihed og pressefrihed i Angola i den angolanske nationalforsamling, og opfordrer indtrængende Angolas regering til at skabe bedre betingelser for pressefrihed i landet;

12. tilskynder regeringen til at fortsætte sine finansielle, økonomiske og retlige reformer med henblik på at styrke demokratiet, retsstatsforhold, åbenhed og god regeringsførelse;

13. glæder sig over, at Angolas præsident for nylig gav meddelelse om afholdelse af parlaments- og præsidentvalg;

14. pålægger sine formænd at sende denne beslutning til AVS-EU-Rådet, Kommissionen, OUA og Angolas regering.

(1) Vedtaget af Den Paritetiske Forsamling AVS-EU den 23. marts 2000 i Abuja (Nigeria).